CELEX: 32019D1989
Language: bg
Date: 2019-11-28 00:00:00
Title: Решение (ЕС) 2019/1989 на Европейския Съвет от 28 ноември 2019 година за назначаване на Европейската комисия

29.11.2019   
               
               
                  BG
               
               
                  Официален вестник на Европейския съюз
               
               
                  L 308/100
               
            
         РЕШЕНИЕ (ЕС) 2019/1989 НА ЕВРОПЕЙСКИЯ СЪВЕТ
         от 28 ноември 2019 година
         за назначаване на Европейската комисия
         ЕВРОПЕЙСКИЯТ СЪВЕТ,
         като взе предвид Договора за Европейския съюз, и по-специално член 17, параграф 3 и параграф 7, трета алинея от него,
         като има предвид, че:
         
                     (1)
                  
                  
                     Мандатът на Комисията, назначена с Решение 2014/749/ЕС на Европейския съвет (1), приключи на 31 октомври 2019 г.
                  
               
                     (2)
                  
                  
                     В съответствие с член 17, параграф 5 от Договора за Европейския съюз (ДЕС) Европейският съвет прие Решение 2013/272/ЕС (2) относно броя на членовете на Европейската комисия.
                  
               
                     (3)
                  
                  
                     За периода до 31 октомври 2024 г. следва да бъде назначена нова Комисия, съставена от по един представител от всяка държава членка, включително председателя на Комисията и върховния представител на Съюза по въпросите на външните работи и политиката на сигурност.
                  
               
                     (4)
                  
                  
                     Европейският съвет определи г-жа Ursula VON DER LEYEN за лицето, което да бъде предложено на Европейския парламент за председател на Комисията, а Европейският парламент я избра за председател на Комисията на пленарното си заседание от 16 юли 2019 г.
                  
               
                     (5)
                  
                  
                     С Решение (ЕС) 2019/1330 (3) Европейският съвет, със съгласието на избрания председател на Комисията, назначи г-н Josep BORRELL FONTELLES за върховен представител на Съюза по въпросите на външните работи и политиката на сигурност за периода от края на настоящия мандат на Комисията до 31 октомври 2024 г.
                  
               
                     (6)
                  
                  
                     На 19 октомври 2019 г. Обединеното кралство представи искане за продължаване до 31 януари 2020 г. на срока, предвиден в член 50, параграф 3 от ДЕС. С писмо от 28 октомври 2019 г. проектът на текст на решението на Европейския съвет за продължаване на този срок до исканата дата беше изпратен на Обединеното кралство за одобрение. С писмо от 28 октомври 2019 г. Обединеното кралство се съгласи, в съответствие с член 50, параграф 3 от ДЕС, както с продължаването, така и с текста на проекта на решение на Европейския съвет. На 29 октомври 2019 г. Европейският съвет прие въпросното решение (4).
                  
               
                     (7)
                  
                  
                     Съгласявайки се с Решение (ЕС) 2019/1810, Обединеното кралство потвърди ангажимента си да действа конструктивно и отговорно по време на продължения срок в съответствие със задължението за лоялно сътрудничество. Обединеното кралство се съгласи също, че не може да се допусне продължаването на срока да накърнява нормалното функциониране на Съюза и неговите институции. И накрая, предвид факта, че в резултат на продължаването на срока, съгласно член 50 от ДЕС, до датата на оттеглянето Обединеното кралство продължава да бъде държава членка с пълен обем права и задължения, Обединеното кралство се съгласи, че това включва и задължението да предложи кандидат за член на Комисията. Обединеното кралство обаче не предложи кандидат за комисар.
                  
               
                     (8)
                  
                  
                     На 6 ноември 2019 г. избраният председател на Комисията прикани Обединеното кралство да предложи едно или повече лица, които по своята обща компетентност, независимост и европейска ангажираност биха били подходящи за член на следващата Комисия. Обединеното кралство не отговори на това писмо. На 12 ноември 2019 г. избраният председател на Комисията изпрати второ писмо със същата покана, като припомни задълженията на Обединеното кралство съгласно ДЕС и Решение (ЕС) 2019/1810. На 13 ноември 2019 г. Обединеното кралство отговори и на двете писма, като посочи, че Обединеното кралство не е в състояние да предложи кандидат за поста на комисар предвид предстоящите общи избори. След като Обединеното кралство не предложи кандидат за комисар, на 14 ноември 2019 г. Комисията започна срещу него производство за установяване на нарушение, като изпрати официално уведомително писмо до Обединеното кралство в съответствие с член 258 от Договора за функционирането на Европейския съюз (ДФЕС). В това писмо Комисията припомня, че в съответствие с установената съдебна практика на Съда на Европейския съюз, държава членка не може да се позовава на разпоредби от своя вътрешен правов ред, за да оправдае неизпълнението на задължения, произтичащи от правото на Съюза. Властите на Обединеното кралство получиха срок до 22 ноември 2019 г. да представят съображенията си по това официално уведомително писмо.
                  
               
                     (9)
                  
                  
                     Европейският съвет отбелязва, че въпреки задълженията съгласно правото на Съюза, които се припомнят в Решение (ЕС) 2019/1810 и с които Обединеното кралство изрично се съгласи, то не предложи кандидат за член на Комисията. Това не може да накърнява нормалното функциониране на Съюза и неговите институции и да бъде по този начин препятствие пред назначаването на следващата Комисия, така че тя да може да започне да изпълнява колкото е възможно по-скоро пълния обхват на правомощията си съгласно Договорите. Европейският съвет отбелязва, че макар и с настоящото решение за членове на Комисията да се назначават само 27 лица, в съответствие с Решение 2013/272/ЕС броят на членовете на Комисията е равен на броя на държавите членки. Европейският съвет отбелязва също, че след като Комисията бъде назначена, ще се приложи член 246, втора алинея от ДФЕС.
                  
               
                     (10)
                  
                  
                     С Решение (ЕС) 2019/1393 (5) по общо съгласие с избрания председател на Комисията Съветът прие списъка на другите лица, които предлага за членове на Комисията. С Решение (ЕС) 2019/1949 (6) за отмяна и замяна на Решение (ЕС) 2019/1393 Съветът прие по общо съгласие с избрания председател на Комисията нов списък на другите лица, които предлага за членове на Комисията.
                  
               
                     (11)
                  
                  
                     С гласуване, проведено на 27 ноември 2019 г., Европейският парламент даде одобрението си за назначаване на председателя, на върховния представител на Съюза по въпросите на външните работи и политиката на сигурност и на другите членове на Комисията като колективен орган.
                  
               
                     (12)
                  
                  
                     Поради това Комисията следва да бъде назначена,
                  
               ПРИЕ НАСТОЯЩОТО РЕШЕНИЕ:
         
            Член 1
            За периода от 1 декември 2019 г. до 31 октомври 2024 г. в Европейската комисия се назначават:
            
                        —
                     
                     
                        за председател:
                        г-жа Ursula VON DER LEYEN
                     
                  
                        —
                     
                     
                        за член, заместник-председател, съгласно член 18, параграф 4 от ДЕС:
                        г-н Josep BORRELL FONTELLES, върховен представител на Съюза по въпросите на външните работи и политиката на сигурност
                     
                  
                        —
                     
                     
                        за членове:
                        г-н Thierry BRETON
                        г-жа Helena DALLI
                        г-н Valdis DOMBROVSKIS
                        г-жа Elisa FERREIRA
                        г-жа Мария ГАБРИЕЛ
                        г-н Paolo GENTILONI
                        г-н Johannes HAHN
                        г-н Phil HOGAN
                        г-жа Ylva JOHANSSON
                        г-жа Věra JOUROVÁ
                        г-жа Stella KYRIAKIDES
                        г-н Janez LENARČIČ
                        г-н Didier REYNDERS
                        г-н Margaritis SCHINAS
                        г-н Nicolas SCHMIT
                        г-н Maroš ŠEFČOVIČ
                        г-жа Kadri SIMSON
                        г-н Virginijus SINKEVIČIUS
                        г-жа Dubravka ŠUICA
                        г-н Frans TIMMERMANS
                        г-жа Jutta URPILAINEN
                        г-жа Adina VĂLEAN
                        г-н Olivér VÁRHELYI
                        г-жа Margrethe VESTAGER
                        г-н Janusz WOJCIECHOWSKI.
                     
                  
         
            Член 2
            Настоящото решение влиза в сила на 1 декември 2019 г.
         
         
            Член 3
            Настоящото решение се публикува в Официален вестник на Европейския съюз.
            
         
         
            Съставено в Брюксел на 28 ноември 2019 година.
            
               
                  За Европейския съвет
               
               
                  Председател
               
               D. TUSK
            
         
         
            (1)  Решение 2014/749/ЕС на Европейския съвет от 23 октомври 2014 г. за назначаване на Европейската комисия (ОВ L 311, 31.10.2014 г., стр. 36).
         
            (2)  Решение 2013/272/ЕС на Европейския съвет от 22 май 2013 г. относно броя на членовете на Европейската комисия (ОВ L 165, 18.6.2013 г., стр. 98).
         
            (3)  Решение (ЕС) 2019/1330 на Европейския съвет от 5 август 2019 г. за назначаване на върховния представител на Съюза по въпросите на външните работи и политиката на сигурност (ОВ L 207, 7.8.2019 г., стр. 36).
         
            (4)  Решение (ЕС) 2019/1810 на Европейския съвет, взето в съгласие с Обединеното кралство, от 29 октомври 2019 г. за продължаване на срока по член 50, параграф 3 от ДЕС (ОВ L 278 I, 30.10.2019 г., стр. 1).
         
            (5)  Решение (ЕС) 2019/1393 на Съвета, взето по общо съгласие с избрания председател на Комисията, от 10 септември 2019 г. за приемане на списъка на другите лица, които Съветът предлага за членове на Комисията (ОВ L 233 I, 10.9.2019 г., стр. 1).
         
            (6)  Решение (ЕС) 2019/1949 на Съвета, взето по общо съгласие с избрания председател на Комисията, от 25 ноември 2019 г., за приемане на списъка на другите лица, които Съветът предлага за членове на Комисията, и за отмяна и замяна на Решение (ЕС) 2019/1393 (ОВ L 304, 26.11.2019 г., стр. 16).